Številka: 0100-364/2021/2

Datum: 29. 7. 2021

Zadeva: Odgovor v zvezi s prenosom plačnih razredov napredovanj v primeru delovnih

mest različnih plačnih skupin

Zveza: vaš dopis številka: 10020-2/2012 z dne 14. 7. 2021

Spoštovani,

prejeli smo vaš dopis, v katerem se na nas obračate z vprašanjem glede možnosti prenosa plačnih razredov napredovanj iz ene plačne skupine v drugo plačno skupino na podlagi prvega odstavka 20. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122): v nadaljevanju: ZSPJS). Navajate primer javnega uslužbenca, ki je bil s 1. 4. 2019 imenovan v naziv sekretar, pred imenovanjem v naziv sekretar pa je bil zaposlen na strokovno-tehničnem delovnem mestu (plačna skupina J). Prosite za naše stališče glede možnosti prenosa plačnih razredov napredovanj ob ugotovitvi istovrstnosti oziroma sorodnosti delovnih mest v primeru prehoda iz ene plačne skupine v drugo.

V zvezi z vašim vprašanjem vam sporočamo, da prvi odstavek 20. člena ZSPJS določa, da javni uslužbenec v primeru premestitve na drugo delovno mesto oziroma sklenitve pogodbe o zaposlitvi o delu na drugem delovnem mestu v nižjem ali istem tarifnem razredu, obdrži število plačnih razredov napredovanj, ki jih je dosegel na prejšnjem delovnem mestu, razen če pristojni organ ugotovi, da na prejšnjem delovnem mestu ni dosegal pričakovanih delovnih rezultatov (razlog nesposobnosti) ali da plačni razredi za napredovanje na prejšnjem delovnem mestu niso bili doseženi v skladu z zakonom ali na njegovi podlagi izdanimi predpisi. Ohranitev plačnih razredov napredovanj je možna pri istem ali drugem delodajalcu v isti plačni podskupini ali na istovrstnih oziroma sorodnih delovnih mestih v različnih plačnih podskupinah.

Iz navedene določbe izhaja, da je prvi pogoj, ki mora biti izpolnjen, da se lahko javnemu uslužbencu na drugem delovnem mestu upošteva število plačnih razredov napredovanj, ki jih je dosegel na prejšnjem delovnem mestu, da je delovno mesto, na katerega se premešča oziroma za katerega sklepa pogodbo o zaposlitvi, v **istem ali nižjem tarifnem razredu**.

Če je prvi pogoj izpolnjen, pa je skladno z določbo prvega odstavka 20. člena ZSPJS ohranitev plačnih razredov napredovanj možna, če je alternativno izpolnjen tudi eden od naslednjih pogojev:

* da sta delovni mesti **v isti plačni podskupini** ali
* da gre za **istovrstni oziroma sorodni delovni mesti v različnih plačnih podskupinah**.

V primeru delovnih mest **v različnih plačnih podskupinah** zakonodajalec ni določil, katera so istovrstna oziroma sorodna delovna mesta, prav tako tudi ni napotil na podzakonski ali drug akt, ki bi določil kriterije, zato je po mnenju Ministrstva za javno upravo ta presoja prepuščena delodajalcu, upoštevaje naloge na prejšnjem in novem delovnem mestu.

Iz določbe prvega odstavka 20. člena ZSPJS, ki določa, da je ohranitev plačnih razredov napredovanj možna na istovrstnih oziroma sorodnih delovnih mestih **v različnih plačnih podskupinah,** izhaja, da presoja istovrstnosti oziroma sorodnosti ni omejena na delovna mesta iste plačne skupine. Že iz jezikovne razlage, ki določa besedni pomen pravnega pravila, izhaja, da se presoja istovrstnosti oziroma sorodnosti opravi, ko sta delovni mesti v različnih plačnih podskupinah, pri čemer pogoja istih plačnih skupin določba prvega odstavka 20. člena ZSPJS ne določa. Če bi zakonodajalec želel, da je presoja istovrstnosti oziroma sorodnosti vezana na delovna mesta iste plačne skupine, bi moral to izrecno določiti.

Razlaga, po kateri bi bila presoja istovrstnosti oziroma sorodnosti vezana le na delovna mesta iste plačne skupine pa bi bila tudi nelogična in v nekaterih primerih celo nepravična do javnih uslužbencev, ki ob prehodu na drugo delovno mesto evidentno opravljajo sorodne, če ne celo istovrstne naloge. Navedeno bi pomenilo, da bi se denimo medicinska sestra, ki je sprva opravljala delo v plačni skupini F (delovna mesta s področja socialnega varstva), v plačni podskupini F2 (strokovni sodelavci) in je na tem delovnem mestu dosegla najvišje možno število plačnih razredov napredovanj, ob zaposlitvi na delovnem mestu medicinske sestre v plačni skupini E (delovna mesta na področju zdravstva) in plačni podskupini E3 (medicinske sestre in babice) uvrstila v izhodiščni plačni razred delovnega mesta, zgolj zato, ker delovni mesti ne sodita v isto plačno skupino. Enako bi se po takšni razlagi ob zaposlitvi na delovno mesto informatika (plačna skupina J, plačna podskupina J1) v izhodiščni plačni razred uvrstil informatik, ki je prej v organu državne uprave opravljal zahtevnejša spremljajoča dela, ki so bila bistvenega pomena za izvrševanje nalog organa in za opravljanje katerih je zahtevano poznavanje javnih nalog organa ter je nudil neposredno podporo uradnikom pri izvajanju vodstvenih nalog (drugi in tretji odstavek 51. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih) in je bil razporejen na uradniško delovno mesto (plačna skupina C, plačna podskupina C2).

Tudi iz predstavljenih primerov izhaja, da bi težko našli argumente, ki bi govorili v prid razlagi, da je prenos plačnih razredov napredovanj možen zgolj znotraj iste plačne skupine.

V zvezi z možnostjo prenosa plačnih razredov napredovanj, kadar gre za delovna mesta plačne skupine C in J pa je z vidika sistema javnih uslužbencev in njihove delitve na uradnike in strokovno-tehnične javne uslužbence povsem razumljivo, da gre za dve skupini javnih uslužbencev, ki sta glede na vlogo v uslužbenskem sistemu jasno razmejeni (23. člen Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE: v nadaljevanju: ZJU). Uradniki opravljajo naloge povezane z uresničevanjem javnega interesa in izvajanjem oblasti, medtem ko strokovno-tehnični javni uslužbenci opravljajo t.i. spremljajoča dela. Upoštevaje navedeno, veljajo za ene in druge tudi drugačna pravila iz delovnega razmerja (npr. uradniki naloge opravljajo v nazivu, v katerega so imenovani z odločbo, za zasedbo uradniških delovnih mest se zahteva objava javnega natečaja, kot ga predpisuje ZJU, medtem ko se za zasedbo strokovno-tehničnih delovnih mest uporabljajo pravila splošne delovno pravne zakonodaje).

Vendar pa zgolj dejstvo, da gre za prehod med plačno skupino C in J po našem mnenju ne pomeni, da prenos plačnih razredov napredovanj ne bi bil možen, kot je že bilo pojasnjeno zgoraj. V teh primerih sicer res ne gre za istovrstni delovni mesti, vendarprvi odstavek 20. člena ZSPJS ne govori zgolj o istovrstnosti, temveč tudi o sorodnosti nalog. Torej, kljub dejstvu, da gre za različne plačne skupine (J in C), so naloge lahko sorodne. Ta presoja pa je, upoštevaje naloge na prejšnjem in na novem delovnem mestu, v pristojnosti predstojnika, ki v pogodbi o zaposlitvi pri določitvi plače na novem delovnem mestu navede argumente, ki utemeljujejo prenos ali ne prenos plačnih razredov napredovanj, torej utemelji obstoj ali neobstoj sorodnosti oziroma istovrstnosti nalog.

Opisi del in nalog v aktih o sistemizaciji so praviloma zelo splošni, zato je po našem mnenju treba podrobneje ugotoviti vsebino konkretnih nalog, ki jih je javni uslužbenec opravljal na prejšnjem in na novem delovnem mestu, pri presoji pa je relevantno tudi delovno področje ter tudi morebitno opravljanje vodstvenih nalog oziroma nalog organiziranja in nadzorovanja dela na prejšnjem in sedanjem delovnem mestu.

S spoštovanjem,

 mag. Ksenija Klampfer

 namestnica generalnega direktorja

Poslano:

* naslovniku: po e-pošti